CELEX: 32022D0549
Language: hu
Date: 2022-03-17 00:00:00
Title: A Tanács (EU) 2022/549 határozata (2022. március 17.) a higanyról szóló Minamata Egyezmény Részes Felei Konferenciája negyedik ülésének második szakaszában az Egyezmény A. és B. mellékletének módosításáról szóló határozat elfogadása tekintetében az Európai Unió nevében képviselendő álláspontról

2022.4.6.   
               
               
                  HU
               
               
                  Az Európai Unió Hivatalos Lapja
               
               
                  L 107/78
               
            
         A TANÁCS (EU) 2022/549 HATÁROZATA
         (2022. március 17.)
         a higanyról szóló Minamata Egyezmény Részes Felei Konferenciája negyedik ülésének második szakaszában az Egyezmény A. és B. mellékletének módosításáról szóló határozat elfogadása tekintetében az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A higanyról szóló Minamata Egyezményt (a továbbiakban: az Egyezmény) az Unió az (EU) 2017/939 tanácsi határozattal (1) kötötte meg, és az Egyezmény 2017. augusztus 16-án lépett hatályba.
                  
               
                     (2)
                  
                  
                     Az Egyezmény Részes Feleinek Konferenciája (a továbbiakban: a Részes Felek Konferenciája) által az első ülésükön elfogadott, eljárási szabályokról szóló MC1/1. határozat értelmében az Egyezmény Részes Felei (a továbbiakban: a Részes Felek) mindent megtesznek annak érdekében, hogy konszenzussal megállapodásra jussanak valamennyi érdemi kérdésben.
                  
               
                     (3)
                  
                  
                     2022. augusztus 16-ig a Részes Felek Konferenciájának az Egyezmény 4. cikkének (8) bekezdése és 5. cikkének (10) bekezdése értelmében felül kell vizsgálnia az Egyezmény A. és B. mellékletét, továbbá fontolóra veheti az említett mellékletek módosításait, figyelembe véve a Részes Felek által az Egyezmény 4. cikkének (7) bekezdése és 5. cikkének (9) bekezdése alapján benyújtott javaslatokat, az Egyezmény Titkársága által az Egyezmény 4. cikkének (4) bekezdése és 5. cikkének (4) bekezdése alapján rendelkezésre bocsátott információkat, valamint azt, hogy a Részes Felek rendelkezésére állnak-e műszakilag és gazdaságilag megvalósítható higanymentes alternatívák, figyelembe véve a környezetet és emberi egészséget érintő kockázatokat és előnyöket.
                  
               
                     (4)
                  
                  
                     Az Unió 2021. április 30-án az Egyezmény 4. cikke (7) bekezdésének és 5. cikke (9) bekezdésének megfelelően javaslatot nyújtott be az Egyezmény Titkárságának az Egyezmény A. és B. mellékletének módosítására vonatkozóan (2). Az Egyezmény A. mellékletének módosítására irányuló uniós javaslat célja, hogy az említett melléklet hatályát kiterjesszék további, hozzáadott higanyt tartalmazó termékre, azzal, hogy az adott termékekre vonatkozóan kivezetési időpontokat vagy a higany alkalmazását szabályozó intézkedéseket határoznak meg. Az Egyezmény B. mellékletének módosítására irányuló uniós javaslat célja a higanytartalmú katalizátorral történő poliuretángyártásra vonatkozó kivezetési időpont meghatározása.
                  
               
                     (5)
                  
                  
                     Az Egyezmény A. mellékletének módosítására irányuló javaslatokat – az Egyezmény 4. cikkének (7) bekezdésével összhangban – benyújtott már az afrikai régió, valamint együttesen Kanada és Svájc is.
                  
               
                     (6)
                  
                  
                     A Részes Felek Konferenciáján a negyedik ülés második szakaszában csak azokat a beadványokat kell megvizsgálni, amelyeket a Részes Felek az Egyezmény A. és B. mellékletének javasolt módosításaira vonatkozóan az Egyezmény 4. cikkének (7) bekezdésével és 5. cikkének (9) bekezdésével összhangban nyújtottak be.
                  
               
                     (7)
                  
                  
                     Az Uniónak annyiban kell támogatnia az Egyezmény A. és B. mellékletének módosításait, amennyiben azok összhangban állnak az Unió beadványával, illetve az uniós vívmányokkal.
                  
               
                     (8)
                  
                  
                     Az Uniónak továbbá annyiban kell támogatnia az Egyezmény A. mellékletének a hozzáadott higanyt tartalmazó termékekre vonatkozó módosításait, amennyiben azok hozzáadott higanyt tartalmazó olyan termékek fokozatos kivezetésére vonatkoznak, amelyeket az uniós jog nem szabályoz, és gyártásuk sem az Unióban történik. Az Uniónak az afrikai régió beadványában említett mértékben kell támogatnia az Egyezmény A. mellékletének módosításait is, amennyiben azok olyan elektromos és elektronikus berendezésekben használt kompakt fénycsövekre, háromsávos foszfor lineáris fénycsövekre, hidegkatódos fénycsövekre és külső elektródás fénycsövekre vonatkoznak, amelyek tekintetében a higanyhasználatra vonatkozó mentességek megújítására irányuló kérelmeket a 2011/65/EU európai parlamenti és tanácsi irányelvvel (3) összhangban elutasították.
                  
               
                     (9)
                  
                  
                     A Részes Felek Konferenciája negyedik ülésének a 2022. március 21. és 25. között tartandó második szakaszában a Részes Felek mérlegelni fogják az Egyezmény A. és B. mellékletének módosításáról szóló határozat elfogadását.
                  
               
                     (10)
                  
                  
                     Helyénvaló meghatározni a Részes Felek Konferenciája negyedik ülésének második szakaszában az Unió által képviselendő álláspontot, mert a javasolt határozat – elfogadása esetén – joghatással fog bírni, mivel a Részes Feleknek intézkedéseket kell hozniuk az Egyezmény nemzeti vagy regionális szintű végrehajtására, vagy mindkettőre vonatkozóan,
                  
               ELFOGADTA EZT A HATÁROZATOT:
         
            1. cikk
            Az Egyezmény Részes Felei Konferenciája negyedik ülésének második szakaszában az Unió által képviselendő álláspont az, hogy támogatni kell egy az egyezmény A. és B. mellékletének módosításáról szóló olyan határozat elfogadását, amely:
            
                        —
                     
                     
                        összhangban van az Egyezmény Titkárságához 2021. április 30-án, az Egyezmény 4. cikkének (7) bekezdésével és 5. cikkének (9) bekezdésével összhangban benyújtott uniós javaslattal; vagy
                     
                  
                        —
                     
                     
                        összhangban van az uniós vívmányokkal; vagy
                     
                  
                        —
                     
                     
                        hozzáadott higanyt tartalmazó olyan termékek fokozatos kivezetésére vonatkozik, amelyeket az uniós jog nem szabályoz, és gyártásuk sem az Unióban történik; vagy
                     
                  
                        —
                     
                     
                        az Egyezmény 4. cikkének (7) bekezdésével összhangban az afrikai régió által benyújtott beadványban említett higanytartalmú lámpakategóriákra vonatkozik, amelyek tekintetében a higanyhasználatra vonatkozó mentességek megújítására irányuló kérelmeket a 2011/65/EU irányelvvel összhangban elutasították.
                     
                  
         
            2. cikk
            Az Egyezmény Részes Felei Konferenciája negyedik ülésének második szakaszában a kibontakozó fejlemények fényében az Unió képviselői – a tagállamokkal egyeztetve – az 1. cikkben említett álláspontot helyszíni koordinációs értekezletek keretében a Tanács további határozata nélkül pontosíthatják.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2022. március 17-én.
            
               
                  a Tanács részéről
               
               
                  az elnök
               
               B. POMPILI
            
         
         
            (1)  A Tanács (EU) 2017/939 határozata (2017. május 11.) a higanyról szóló Minamata Egyezménynek az Európai Unió nevében történő megkötéséről (HL L 142., 2017.6.2., 4. o.).
         
            (2)  A Tanács (EU) 2021/727 határozata (2021. április 29.) a higanyról szóló Minamata Egyezmény A. és B. mellékletének a hozzáadott higanyt tartalmazó termékek, valamint a higanyt vagy higanyvegyületeket alkalmazó gyártási eljárások tekintetében történő módosítására irányuló javaslatoknak az Európai Unió nevében történő benyújtásáról (HL L 155., 2021.5.5., 23. o.).
         
            (3)  Az Európai Parlament és a Tanács 2011/65/EU irányelve (2011. június 8.) egyes veszélyes anyagok elektromos és elektronikus berendezésekben való alkalmazásának korlátozásáról (HL L 174., 2011.7.1., 88. o.).